Ший мохк, ший даьхе, лоацца аьлча, ше Iоваь хьалкхийна моттиг дукхаезаш хул саг. Сих лета хIама да из, Дала цунна ишта оттадаь. Мел дукха ха, арахьа йорт етташ яккхарах, ше ваьча метте ший валар а дIаволлар а хилар ловш хул саг, къаьстта лоаманхо. Нийса а да из. Ший мехкарчох мара вахар ца хеташ волча сагах бехк боаккхилга яц. Ишта-м кхычахьа а шийна ловча ваха йиш йолаш ма вий саг, амма ший мехках дог лазаш, цунга сатувсаш хул ший мохк дукхабезаш вола саг. Иштта цу хьал тIехьа яьккхай вай даьша шоаша арахьа яьккха ха, шоай мехках хьогаш, цунга сатувсаш, чехкагIа даймехка кхача уйла йолаш, сахьувзаш, шоаш кхийна моттиг гIанахьа дохьал ухаш. Хийцца ала йиш я, шоай цIенгахьа салестарца син паргIато хиннай царга аьнна.